DA Den Europæiske Unions Tidende CE 84/747

(2004/C 84 E/0842)

SKRIFTLIG FORESPØRGSEL E-4056/03

af Elspeth Attwooll (ELDR) til Kommissionen

(13. januar 2004)

Om: Gennemførelse af miljølovgivningen

I sin fjerde årlige undersøgelse af gennemførelsen og håndhævelsen af Fællesskabets miljølovgivning viser Kommissionens resultattavle for gennemførelsen af denne lovgivning særlig dårlige resultater for Det Forenede Kongerige med hensyn til vedtagelse af nationale foranstaltninger til gennemførelse af direktiver inden for de fastsatte frister. Kan Kommissionen forelægge en komparativ analyse af den skotske regerings succes eller mangel på samme i forhold til såvel Det Forenede Kongerige som det øvrige EU med hensyn til gennemførelsen af miljølovgivningen på dens kompetenceområder?

Kan Kommissionen i betragtning af, at den fjerde årlige undersøgelse har påvist stadige problemer med gennemførelsen af miljølovgivningen i hele EU, desuden oplyse, hvad den gør for at forbedre gennemførelsesniveauerne, og hvor stor succes den hidtil har haft hermed? Hvilke yderligere beføjelser ville Kommissionen gerne have til at håndhæve lovgivningen?

Svar afgivet på Kommissionens vegne af Margot Wallström

(17. februar 2004)

Det Forenede Kongeriges hidtidige resultater, når det gælder gennemførelsen af EU's retsforskrifter på miljøområdet, afviger ikke væsentligt fra de øvrige medlemsstaters. Det ærede medlem henviser sandsynligvis til tabellen og diagrammet på side 44 i den fjerde årlige undersøgelse, ifølge hvilke 21 sager vedrørende manglende meddelelse gjaldt Det Forenede Kongerige mod 97 for medlemsstaterne under et (dvs. 21,6 % af alle sager gjaldt Det Forenede Kongerige) pr. 31. december 2002.

Ifølge de seneste tal for 31. december 2003 er situationen en anden. Der verserer for øjeblikket kun fem overtrædelsessager vedrørende manglende meddelelse mod Det Forenede Kongerige mod 79 for medlemsstaterne under et (dvs. 6,3 % af alle sager gælder Det Forenede Kongerige, hvilket ligger inden for gennemsnittet for medlemsstaterne under et). En vigtig faktor i denne ændring i statistikkerne er EF-Domstolens nylige dom i sag C-30/01, ifølge hvilken det ikke er påbudt at gennemføre nogle direktiver om det indre marked med supplerende miljømål i lovgivningen for Gibraltar. Som følge deraf har en undersøgelse af flere sager mod Det Forenede Kongerige vedrørende manglende meddelelse kunnet afsluttes.

Det er ikke muligt at sige, i hvilket omfang problemerne med gennemførelsen skyldes den skotske regering. Kommissionen undersøger overtrædelser fra medlemsstaternes side uanset deres regionale fordeling. Det er op til medlemsstaterne at træffe beslutning om foranstaltningerne til direktivernes gennemførelse, og det samme gælder antallet af nationale retsakter vedrørende gennemførelsen.

Kommissionen træffer talrige foranstaltninger til at støtte en bedre gennemførelse og håndhævelse af EU's miljølovgivning i henhold til Kommissionens meddelelse (1) af 11. december 2002 om bedre kontrol med gennemførelsen af Fællesskabsretten. Dette sker ikke kun gennem klage- og overtrædelsesprocedurer, men også gennem en række forebyggende foranstaltninger, bl.a. møder med medlemsstaternes myndigheder, forelæggelse af de bedste eksempler på gennemførelse, udsendelse af retningslinjer for gennemførelse, offentliggørelse af rapporter om gennemførelse (såsom den fjerde årlige undersøgelse), tidlig varsling af de nye EU-direktiver efter deres vedtagelse og inden udløbet af fristen for gennemførelsen.

Det ærede medlem rejser også spørgsmålet om, hvorvidt Kommissionen har brug for yderligere beføjelser for at håndhæve EU's miljøforskrifter. Det er Kommissionens opfattelse, at de beføjelser, EF-traktaten har givet den til at overvåge og håndhæve overholdelsen af EU's miljøforskrifter, er tilstrækkelige.

(1) KOM(2002) 725 endelig udg.